Venstre i Region Midtjylland har opfordret Lars Løkke Rasmussen til at trække sig, men det vil han ikke

Lars Løkke Rasmussen (V) afviser at trække sig som formand, efter at Venstre i Region Midtjylland åbent har opfordret ham til det.

Han vil lade det være op til de delegerede på Venstres landsmøde at beslutte, hvem der skal lede partiet.

- Jeg er formand for Venstre og har en ambition om fortsat at være det. Og det er spørgsmål, der bliver afklaret på Venstres landsmøde, siger Lars Løkke Rasmussen.

- Hvis man ser gløder på marken, kan man enten prøve at slukke dem eller puste til ilden og brænde det hele af. Og det er der nogle i vores bagland, der er ude i, siger han.

Venstres landsmøde skulle efter planen være afholdt i november. Lars Løkke Rasmussen har ønsket at få det fremrykket, så det bliver afholdt inden Folketingets åbning til oktober.

Der er formelt de hundredvis af delegerede ved landsmødet, der stemmer om formanden og næstformanden.

Venstre i Region Midtjylland holdt møde mandag aften om situationen i toppen af partiet.

Tirsdag har foreningen offentligt opfordret både Lars Løkke Rasmussen og næstformand Kristian Jensen til at trække sig.

Regionens Venstre-afdeling mener, at Venstre har brug for en ny ledelse.

- Af hensyn til Venstres fremtid, troværdighed og stabilitet opfordrer vi formandskabet til, at de trækker sig kollektivt, skriver Venstre i Region Midtjylland i en mail til Ritzau.

Kristian Jensen vil ikke tage stilling til opfordringen fra baglandet, før Venstre har afholdt hovedbestyrelsesmøde. Det løber af stablen fredag og lørdag i denne uge.

- Det er sådan, at vi har et møde på fredag og lørdag. Der har baglandet mulighed for at snakke direkte med ledelsen, og det synes jeg, vi skal respektere, siger han til DR Nyheder.

De to hovedpersoner fik allerede opfordringen fra Venstre i Region Midtjylland mandag aften.

Tre af de øvrige Venstre-regioner har også holdt møde om situationen i partiet på det seneste.

Her har der også været utilfredshed, men ikke offentlige opfordringer til at formandskabet skal trække sig.

Lars Løkke Rasmussen kan godt se Kristian Jensen fortsætte som næstformand med ham selv som formand.

- Jeg synes, at Kristian Jensen er en udmærket næstformand for Venstre.

- Hvis han tager det (opfordringen, red.) ned på samme måde som mig, så er han fortsat kandidat, og det kan sagtens komme til at fungere, siger Lars Løkke Rasmussen.

I Venstres folketingsgruppe har Carsten Kissmeyer, der selv er fra Midtjylland, og Preben Bang Henriksen fra Nordjylland opfordret Lars Løkke Rasmussen og Kristian Jensen til at trække sig. Det skriver Berlingske.

/ritzau/